Afrikaanse idiome – toortsie.com
Etiket: Afrikaanse idiome
Mei 2, 2019 Mei 2, 2019 ~ Toortsie	~ 6 Kommentaar
Nog eende en al daardie derglike dinge
April 4, 2019 April 4, 2019 ~ Toortsie	~ 18 Kommentaar
Terwyl ek nou oor eende praat en probeer om nie die dam onder die eend uit te ruk nie, voel ek wel om so te doen. 'n Mens kan praat en praat en praat, maar vir party ouens is jou gepratery net soos water op 'n eend se rug, maar na die tyd sal hulle hulle skouers in onskuld ophaal en die skuld op iemand anders plaas. Plaas dat hulle besin eer hulle begin, maar luister sal hulle nie.
Dis soos om jou geboortereg vir 'n pot lensiesop te verkoop, sinneloos, as ek my opinie mag gee, maar soms het jy eenvoudig nie 'n keuse nie en moet jy eerder tevrede wees met 'n halwe eier as 'n hele dop. Dit is natuurlik so dat erfgeld swerfgeld is, en as jy nou nog die elmboog lig so saam met die swerwery, mag dit gou wees dat Jy net mooi met niks sit nie en begin terughunker na die vleispotte van Egipte, maar soos almal maar baie goed weet, is dit dan heeltemal te laat.
Die probleem is, skoonheid vergaan, maar deug bly staan en al is jy nou 'n lelike eentjie, maar jou verstand gebruik, kan jy baie ver in die lewe kom as jy wil, want sukses het niks met skoonheid te doen nie. Natuurlik kan die mooies onder ons ook suksesvol wees, veral as hulle hulle verstand gebruik.
Maar so van die os op die jas, in hierdie eeu van korrupsie en moeilike ekonomie, moet 'n mens wakker wees en jou talente behoorlik benut, mooi werk met jou geld, en soms selfs die eierdans uitvoer, en as jy jou kant gebring het, goeie besluite geneem het, na goeie raad geluister het en as die natuur en die genade met jou was, kan jy dalk tog heelhuids anderkant uitkom.
Terloops, as jy dalk net wonder hoekom die Toortsie nou weer sulke nonsens babbel wat glad nie sin maak nie, dit was deel van haar poging om idiome met 'n E te gebruik. Genadiglik was Mieliestronk byderhand om haar te help. Persoonlik dink ek dit sal tog dalk maar goed wees as Toortsie wel besluit om haar kop te laat lees.
Augustus 29, 2017 Augustus 29, 2017 ~ Toortsie	~ 41 Kommentaar
Hester het ons gedagtes behoorlik op hol met haar idiome. Ek wou al oor nog geskryf het, en het gedink ek is nou oordadig.
Ons het op skool geleer dat, as die skoen jou pas, trek hom aan. Later het ek gehoor, as die skoen jou pas, trek die riempie vas. Ek hou baie meer van hierdie een!
Deesdae moet 'n mens so versigtig wees met wat jy sê, jy kan net dalkies op iemand se tone trap en dan is die gort gaar. Die probleem is juis dat pap wat te dik aangemaak is, maklik aanbrand!
Mense is so sensitief deesdae en neem jou vreeslik kwalik as jy dalk 'n sensitiewe snaar aanraak. Soms wonder ek of dit nie pleinweg onvolwassenheid is wat dit aanhelp nie. Ai, en hier trap ek al weer op tone, maar sommige voete is groot en party tone soek om getrap te word.
So, my vriend, as die skoen jou pas, trek die riempie vas. Kyk na daardie sensitiwiteit wat jou so diep raak, oordink dit en werk daaraan. Bou 'n brug en kom daaroor. Wanneer daardie seer toon gesond is, kom jy dalk as 'n sterker en beter mens anderkant uit. Komaan, trek jou sokkies op en werk aan daardie goedjies wat vir jou pla. Werk aan jouself en jou volwassenheid.
Pas hierdie skoen jou dalk? Dan is Ally Shoes in Hermanus net die plek vir jou! (Kliek op die foto om by Ally Shoes uit te kom)